钦定古今图书集成/明伦汇编/皇极典/第256卷 > 刘向新序 > 杂事
## 钦定古今图书集成/明伦汇编/皇极典/第256卷 > 刘向新序 > 杂事

昔者唐虞崇举九贤，布之于位，而海内大康，要荒来
宾，麟凤在郊。商汤用伊尹，而文武用太公、闳夭；成王
任周、召而海内大治，越裳重译，祥瑞并降，遂安千载，
皆由任贤之功也。无贤臣，虽五帝三王不能以兴。齐
桓公得管仲，有霸诸侯之荣，失管仲而有危乱之辱。
虞不用百里奚而亡，秦缪公用之而霸；楚不用伍子
胥而破吴，阖庐用之而霸。夫差非徒不用子胥也，又
杀之而国卒以亡。燕昭王用乐毅，推弱燕之兵，破彊
齐之仇，屠七十城；而惠王废乐毅，更代以骑劫兵立，
破亡七十城。此父用之，子不用，其事可见矣。故阖庐
用子胥以兴，夫差杀之而以亡。昭王用乐毅以胜，惠
王逐之而败，此的的然若白黑。秦不用叔孙通，项王
不用陈平、韩信，而皆灭，汉用之而大兴，此未远也。夫
失贤者，其祸如彼；用贤者，其福如此。人君莫不求贤
以自辅，然而国以乱亡者，所谓贤者不贤也。或使贤
者为之，与不肖者议之，使智者图之，与愚者谋之。不
肖嫉贤，愚者嫉智，是贤者之所以隔蔽也，所以千载
不合者也。或不肖用贤而不能久也，或久而不能终
也，或不肖子，废贤父之忠臣，其祸败难一二录也。然
其要在于己“不明而听，众口谮愬不行，斯为明也。”